Carabinê zeneixi

I Carabinê zeneixi, in italian Carabinieri genovesi (ciù tardi Bersaggê zeneixi), en stæti unn'unitæ militâ de volontäi into Resorgimento italian.

 Istöia 
Unna compagnia de duxento volontäi a l'é stæta formâ à Zena do 1859 co-o scceuppo da segonda guæra italiaña d'independensa contra l'Austria co-i membri da Soçietæ Naçionale do Tio fondâ do 1852. Pöcassæ çinquanta de quelli son stæti incorporæ into 2° Battaggion do 3° Reggimento di caccioei de Arpe. O Battaggion o l'ea commandou da-o Nino Bixio e o Reggimento da-o Nicola Ardoino. Do 1859 i se battian comme di eröi contra i austriachi à Malnate, San Fermo, Vareise, Còmmo e o Stelvio. À Malnate, donde 20 de lô an combattuo contra 400 austriachi, o Antonio Ròllero o l'à perso a seu vitta e a formaçion a l'é stæta missa in luxe in sce l'ordine do giorno pe-o valô demostrou. À San Fermo son arriëscii à fâ scappâ e truppe nemighe. 

 I carabinê zeneixi 
Dòppo a guæra a compagnia a s'é desfæta, ma o mazzinian Antònio Mosto a-i 5 de mazzo do 1860 o l'à fornio trentedoî (37 segondo o Giöxeppe Cesare Abba) de quelli con de carabiñe moderne (da-o quæ o nomme, che no ne vegniva de fæto da-i Carabinê do re) e son partî sotta o seu comando da Quarto co-i Mille. Assegnæ a-a 7a Compagnia guiddâ da-o Beneito Cairòlli an piggiou parte a-o desbarco à Marsala, ciù tardi inta battaggia de Calatafimi an patio çinque mòrti e dexe ferii. Inte l'insurreçion de Palermo son intræ inta çittæ pe mezo do ponte de l'Ammiraglio e Pòrta Termini e son stæti mensunæ in sce l'ordine do giorno pe-a battaggia a-o monestê Beneitin. 

Aumentæ a-o numero d'ottantaçinque, an piggiou parte a-a battaggia de Milazzo donde aivan patio eutto mòrti e trentasette ferii. Dòppo ëse desbarcæ a-i 19 d'agosto do 1860, à Melito co-o Gaibado an combattuo contra e brigadde borboñe Melendez e Briganti. A-a meitæ de settembre son stæti mandæ à Santa Maria Capua Vetere pe piggiâ parte à l'ascidio de Capua e a-o 1 d'ottobre an combattuo a-o Volturno.

 I bersaggê zeneixi 
Do 1861 son stæti desfæti, ma do 1866 co-o scceuppo da tersa guæra italiaña d'independensa, o maggiô Antònio Mosto o l'é stæto autorizzou à creâ un còrpo compòsto da ben ben di vegi Carabinê zeneixi e di zoeni volontäi do mæximo territöio, ciammou di "Bersaglieri volontari". Formæ into 1° Battaggion bersaggê, an torna respòsto à l'appello do Gaibado co-o quæ an combattuo con do valô a-o Monte Suello e a Bezzecca. No portavan un cappello co-e ciumme, ma un berretto co-a padelletta.

Do 1867 quarchedun de loiatri o l'ea à Mentaña e Monterotondo contra i franseixi e i Pontifiçi.

 Nòtte 

 Bibliografia 





 Atri progetti 

 Ligammi de feua 



Categorîa:Garibaldini
Categorîa:Stöia de Zena